b'\n_START_ARTICLE_\nBenjamin Disraeli\n_START_SECTION_\nVarhaiset vaiheet\n_START_PARAGRAPH_\nDisraeli polveutui italialaisesta sefardijuutalaissuvusta. H\xc3\xa4nen is\xc3\xa4ns\xc3\xa4 oli kirjallisuuskriitikko ja historioitsija Isaac D\xe2\x80\x99Israeli ja isois\xc3\xa4ns\xc3\xa4 Benjamin D\xe2\x80\x99Israeli, joka saapui Englantiin Italiasta vuonna 1748. Isaac D\xe2\x80\x99Israelin muut lapset olivat Sarah (k. 1859), Ralph ja James (k. 1868)._NEWLINE_Benjamin D\xe2\x80\x99Israeli kastettiin 12-vuotiaana 31. hein\xc3\xa4kuuta 1817 ja h\xc3\xa4n varttui Englannin kirkon alaisuudessa. H\xc3\xa4n k\xc3\xa4vi kansakoulun Winchester Collegessa. Disraelista tuli lakimies vuonna 1821. Ura ei kuitenkaan houkutellut, ja vuodesta 1824 Disraeli hankki elantonsa k\xc3\xa4ym\xc3\xa4ll\xc3\xa4 kauppaa Etel\xc3\xa4-Afrikan kaivosyhti\xc3\xb6iden osakkeilla._NEWLINE_Disraeli tutustui sijoittaja J. D. Powlesiin ja kirjoitti kolme pamflettia h\xc3\xa4nen yhti\xc3\xb6idens\xc3\xa4 markkinointiin. Disraeli otti yhteytt\xc3\xa4 julkaisija John Murrayhin vuonna 1826. Heid\xc3\xa4n pyrkimyksen\xc3\xa4\xc3\xa4n oli perustaa lehti, The Representative liiketoimiensa tukemiseksi. Yritys oli pettymys kaivoskuplan muututtua p\xc3\xb6rssiromahdukseksi, jossa Powles ja Disraeli j\xc3\xa4iv\xc3\xa4t tappiolle. Velat j\xc3\xa4iv\xc3\xa4t Disraelin vaivoiksi koko h\xc3\xa4nen loppuel\xc3\xa4m\xc3\xa4kseen._NEWLINE_Disraelin ensimm\xc3\xa4inen tunnetumpi teos Vivian Grey julkaistiin vuonna 1826. Se kertoi uudelleen The Representativen tarinan, ja romaanista tuli menestys. Tosin sen kirjoittajan paljastuminen her\xc3\xa4tti my\xc3\xb6hemmin kouhuntaa Tory-puolueessa. Ennen poliittista uraansa Disraeli oli tunnettu yhteiskunnallisia asioita k\xc3\xa4sittelev\xc3\xa4 kirjailija. H\xc3\xa4n matkusti V\xc3\xa4limerell\xc3\xa4 Espanjassa, Maltalla, Konstantinopolissa, Palestiinassa ja Egyptiss\xc3\xa4 vuosina 1830\xe2\x80\x931831. Noin vuonna 1835 Disraeli muutti nimens\xc3\xa4 siihen muotoon, jolla h\xc3\xa4net parhaiten tunnetaan.\n_START_SECTION_\nPoliitikkona\n_START_PARAGRAPH_\nDisraeli valittiin ensimm\xc3\xa4isen kerran parlamentin alahuoneeseen vuonna 1837 Maidstonesta kuningas Vilhelm IV:n kuoleman aiheuttaessa tarpeen j\xc3\xa4rjest\xc3\xa4\xc3\xa4 vaalit. Disraeli oli pyrkinyt parlamenttiin ep\xc3\xa4onnistuneesti aiemmin vuosina 1832 Wycombesta ja 1835 Tauntonista. Valintansa aikoihin h\xc3\xa4n edusti edistyksellist\xc3\xa4 tory-kantaa. H\xc3\xa4n sympatisoi chartistien vaatimuksia ja kannatti aristokraattien ja ty\xc3\xb6v\xc3\xa4en liittoa lis\xc3\xa4\xc3\xa4ntyv\xc3\xa4n keskiluokan vaikutusvaltaa vastaan._NEWLINE_Disraeli kohtasi urallaan valtavasti antisemitismi\xc3\xa4 ja ennakkoluuloja. H\xc3\xa4nt\xc3\xa4 muun muassa parjasi h\xc3\xa4nen uransa alkuaikoina irlantilainen oikeustaistelija Daniel O\xe2\x80\x99Connell. H\xc3\xa4net esitettiin ulkopuolisena, maahanmuuttajana ja ep\xc3\xa4luotettavana juutalaisena keinottelijana. Monet aikalaiset uskoivat, ettei Disraelilla ollut mink\xc3\xa4\xc3\xa4nlaista moraalia tai periaatteita, ja h\xc3\xa4nt\xc3\xa4 pidettiin pelkk\xc3\xa4n\xc3\xa4 valtaa himoitsevana pragmaatikkona. Lis\xc3\xa4ksi h\xc3\xa4nell\xc3\xa4 oli sekavat naissuhteet. H\xc3\xa4nen etuinaan taas olivat menestyksek\xc3\xa4s ura kirjailijana, sosiaaliset taidot ja kyky s\xc3\xa4ily\xc3\xa4 tahriintumattomana huhujenkin keskell\xc3\xa4. H\xc3\xa4nell\xc3\xa4 oli my\xc3\xb6s periaatteita, joista keskeiset olivat englantilaisen identiteetin korostaminen ja aristokraattien etuoikeuksien puolustaminen. H\xc3\xa4n k\xc3\xa4ytti aina sanaa Englanti eik\xc3\xa4 puhunut Britanniasta._NEWLINE_Disraeli oli mukana perustamassa \xe2\x80\x9dYoung England\xe2\x80\x9d -ryhm\xc3\xa4\xc3\xa4 1842. Disraelin perusajatus oli, ett\xc3\xa4 Ison-Britannian teollistuneessa yhteiskunnassa vallitseva molempien suurten yhteiskuntaluokkien v\xc3\xa4linen vastakohtaisuus oli suurin ongelma. H\xc3\xa4n halusi rikkaiden k\xc3\xa4ytt\xc3\xa4v\xc3\xa4n vaikutusvaltaansa k\xc3\xb6yhien suojaamiseen keskiluokan riistolta._NEWLINE_Robert Peel j\xc3\xa4tti Disraelin hallituksen ulkopuolelle 1841, jolloin Disraelista tuli sen voimakas arvostelija. H\xc3\xa4n puolusti Napoleonin sotien ajoilta periytyneit\xc3\xa4 protektionistisia viljatulleja (corn law) konservatiivi Peelin vapaakauppapolitiikka vastaan, jota h\xc3\xa4n piti \xe2\x80\x9dlaissez-faire-kapitalismina.\xe2\x80\x9d Disraeli piti voimakkaita puheita alahuoneessa vuosina 1844\xe2\x80\x931846. Parlamentissa taisteltiin vapaakaupan ja protektionismin v\xc3\xa4lill\xc3\xa4. Disraeli h\xc3\xa4visi, mutta konservatiiviryhm\xc3\xa4 jakautui protektionismista luopumisen vuoksi kahtia. Peelin seuraajat l\xc3\xa4hestyiv\xc3\xa4t Whigej\xc3\xa4, kun taas uusi konservatiivipuolue muodostui Disraelin, lordi George Bentinckin ja Edward Smith-Stanleyn, Derbyn lordin johtamien protektionistien ymp\xc3\xa4rille._NEWLINE_Vuonna 1852 lordi Derby nimitti Disraelin talousministeriksi ja alahuoneen johtoon kokemattomia j\xc3\xa4seni\xc3\xa4 sis\xc3\xa4lt\xc3\xa4neeseen ja lyhytaikaiseen hallitukseen, joka sai liikanimen \xe2\x80\x9dKuka? Kuka? -ministerist\xc3\xb6\xe2\x80\x9d (Who? Who? Ministry). Disraelin ensimm\xc3\xa4inen budjetti ep\xc3\xa4onnistui, ja v\xc3\xa4ittely liberaalipuolueen johtajan William Ewart Gladstonen kanssa johti kolmikymmenvuotiseen eripuraan. Hallitus kaatui jo joulukuussa. Gladstone otti Disraelin ministerinaseman ja onnistui paremmin._NEWLINE_Vuonna 1858 Derby muodosti uudelleen hallituksen ja nimitti Disraelin uudelleen talousministeriksi ja alahuoneen johtajaksi. Disraeli oli oppositiossa j\xc3\xa4lleen vuosina 1859\xe2\x80\x931866._NEWLINE_Disraeli otettiin talousministeriksi ja alahuoneen johtajaksi taas vuonna 1866. J\xc3\xa4rjestetty\xc3\xa4\xc3\xa4n Gladstonen liberaalien lain kaatumisen, Disraeli ja Derby esittiv\xc3\xa4t oman vaaliuudistuksensa (reform act) hyv\xc3\xa4ksymist\xc3\xa4._NEWLINE_Alahuone hyv\xc3\xa4ksyi ehdotuksen, joka antoi \xc3\xa4\xc3\xa4nioikeuden 1,5 miljoonalle miehelle, jotka omistivat oman asuntonsa tai maksoivat v\xc3\xa4hint\xc3\xa4\xc3\xa4n 10 punnan vuokraa. Alle 10 000 \xc3\xa4\xc3\xa4nest\xc3\xa4j\xc3\xa4n tyhj\xc3\xa4t vaalipiirit eliminoitiin, ja 15 uutta ennen edustamatonta kaupunkia saivat edustajan ja suuremmat, kuten Liverpool ja Manchester, lis\xc3\xa4edustajia. Uudistus oli vihattu oikeistossa, ja muun muassa Robert Gascoyne-Cecil, lordi Cranborne (my\xc3\xb6hemmin Saliburyn markiisi) erosi hallituksesta sen vuoksi. Disraelin osallistuminen vuoden 1867 vaalilakiin on n\xc3\xa4hty l\xc3\xa4hinn\xc3\xa4 poliittisen opportunismin huipentumana ja iskuna vasten Gladstonen kasvoja.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nDerbyn terveys oli rapistunut, ja h\xc3\xa4n erosi p\xc3\xa4\xc3\xa4ministerin asemasta helmikuussa 1868. Disraeli oli ehdoton seuraajaehdokas. H\xc3\xa4n toimi p\xc3\xa4\xc3\xa4ministerin\xc3\xa4 kahdesti, ensimm\xc3\xa4isen kerran 27. helmikuuta \xe2\x80\x93 3. joulukuuta 1868 ja toisen kerran 20. helmikuuta 1874 \xe2\x80\x93 23. huhtikuuta 1880._NEWLINE_Konservatiivit olivat edelleen v\xc3\xa4hemmist\xc3\xb6n\xc3\xa4 alahuoneessa ja reformilain vaikutukset vaativat uusia vaaleja. H\xc3\xa4n teki vain v\xc3\xa4h\xc3\xa4isi\xc3\xa4 muutoksia hallitukseensa. Seuranneissa vaaleissa William Gladstone ja liberaalit palasivat kuitenkin valtaan 170 paikan enemmist\xc3\xb6ll\xc3\xa4._NEWLINE_Kuuden oppositiovuoden j\xc3\xa4lkeen Disraeli ja konservatiivit saivat enemmist\xc3\xb6n alahuoneessa ensi kertaa sitten 1840-luvun. P\xc3\xa4\xc3\xa4ministeriksi h\xc3\xa4net nimitettiin 1874. Disraeli oli toteuttamassa  uudistuksia kansanterveydess\xc3\xa4, koulutuksessa ja tehdasty\xc3\xb6l\xc3\xa4isten aseman parantamisessa. H\xc3\xa4nen toisella kaudellaan s\xc3\xa4\xc3\xa4detty uusi Factory Act ja Employers and Workmen Act (1875) salli ty\xc3\xb6ntekij\xc3\xb6iden haastaa ty\xc3\xb6nantajan oikeuteen sopimusrikosta._NEWLINE_Vankkana imperialismin tukijana Disraeli hyv\xc3\xa4ksyi p\xc3\xa4\xc3\xa4t\xc3\xb6ksen Suezin kanavan rakentamisesta. H\xc3\xa4n kruunautti kuningatar Viktorian 1876 my\xc3\xb6s Intian keisarinnaksi. Syyn\xc3\xa4 oli Intian alistaminen suoraan Britannian valvontaan 1858, kun Intiaa hallinnut Englannin It\xc3\xa4-Intian kauppakomppania oli lakkautettu sepoykapinan takia. Disraeli osallistui Berliinin kongressiin vuonna 1878, ja h\xc3\xa4nen saavutuksenaan pidet\xc3\xa4\xc3\xa4n Ven\xc3\xa4j\xc3\xa4n vallan rajoittamista Balkanilla ja kolmen keisarin liiton (Ven\xc3\xa4j\xc3\xa4, Saksa, It\xc3\xa4valta-Unkari) hajottamista. Vaikeudet Etel\xc3\xa4-Afrikassa ja Afganistanissa heikensiv\xc3\xa4t h\xc3\xa4nen hallituksensa suosiota ja johtivat konservatiivipuolueen h\xc3\xa4vi\xc3\xb6\xc3\xb6n vuoden 1880 vaaleissa._NEWLINE_Kruunautettuaan kuningatar Viktorian 1876 Intian keisarinnaksi Disraeli ylennettiin p\xc3\xa4\xc3\xa4riksi, ensimm\xc3\xa4iseksi Beaconsfieldin jaarliksi, yl\xc3\xa4huoneeseen vuonna 1876. H\xc3\xa4n oli p\xc3\xa4\xc3\xa4ministerin\xc3\xa4 vuoteen 1880 asti, jolloin Gladstonen liberaalit voittivat j\xc3\xa4lleen vaalit. Disraeli sairastui pian ja kuoli huhtikuussa 1881.\n_START_SECTION_\nKirjailijana\n_START_PARAGRAPH_\nDisraeli kirjoitti novelleja, joita ei arvostettu Viktorian ajan kirjallisuudessa. H\xc3\xa4nen kirjoittamistaan romaaneistaan tunnetuimpia ovat Keski-Englannin teollisuusyhteis\xc3\xb6n el\xc3\xa4m\xc3\xa4\xc3\xa4 kuvaava Sibyl eli kaksi kansakuntaa (1845), Vivian Grey (1826) ja Lothair (1870). Kirjassaan Coningsby vuodelta 1844 Disraeli kuvaa nuoren aristokraatin el\xc3\xa4m\xc3\xa4\xc3\xa4 Lontoossa vuosien 1832\xe2\x80\x9341 aikana. H\xc3\xa4n kuvaa itse\xc3\xa4\xc3\xa4n Sidonia-nimisen\xc3\xa4 juutalaisena, joka opastaa nuorta Coningsbyta. Disraeli kirjoitti poliittisesta vastustajastaan Sir Robert Peelist\xc3\xa4 kirjassa Sibyl eli kaksi kansakuntaa Downing Streetin herrasmiehen\xc3\xa4.\n_START_SECTION_\nMerkitys\n_START_PARAGRAPH_\nDisraeli on Englannin historian tunnetuimpia poliitikkoja. Nykyaikana h\xc3\xa4neen viittaavat mielell\xc3\xa4\xc3\xa4n sek\xc3\xa4 ty\xc3\xb6v\xc3\xa4enpuolueen ett\xc3\xa4 konservatiivisen puolueen poliitikot. H\xc3\xa4nt\xc3\xa4 luonnehditaan kansakunnan eheytt\xc3\xa4j\xc3\xa4ksi ja One Nation -ajattelun is\xc3\xa4ksi. Sit\xc3\xa4 kutsutaan my\xc3\xb6s nimill\xc3\xa4 One Nation Conservatism ja Tory-demokratia. Sen tavoitteena on rikkaiden ja k\xc3\xb6yhien kuilun kaventaminen.\n_START_SECTION_\nMuuta\n_START_PARAGRAPH_\nDisraeli oli televisiodraaman aiheena vuonna 1978, kun Ian McShane esitti h\xc3\xa4nt\xc3\xa4 Disraeli-nimisess\xc3\xa4 n\xc3\xa4ytelm\xc3\xa4ss\xc3\xa4.'